Jesaja Archives - Page 2 of 2 - Bybelskool vir Bereane
March 26, 2017 nati@stander.co.za
As ek nie pasop nie, kan ek nogal geneig wees om hoogmoedig te wees. Met min moeite steek trots sy kop in my lewe uit.
Partykeer is dit 'n vorm van selfgelukwensing. Ander kere vergelyk ek my met ander mense. Heimlik begin ek dink dat ek beter is as iemand anders – óf harder werk en meer sweet insit – of slimmer is…dis lelik man!
Vandag sien ek weer hoe erg die Here hoogmoed beskou. Hy stel Assirië aan om – as sy instrument – sy volk weg te voer. Maar Assirië begin grootkop kry. Die koning van Assirië sê: "Ek het dit met my eie mag gedoen, met my eie insig en verstand" (Jes 10:13)
Die koning van Assirië besef nie dat wát hy het, hy van God af ontvang het nie. Hy ken nie sy plek nie – en dit walg die Here. Die Here beloof om sy koningskap tot 'n val te bring.
Die eerste treë na nederigheid, is om te begryp dat alles wat ek het, alles wat ek is, te danke aan die Here is. Nooit mag ek na my hande kyk en sê: "Met my eie hande het ek hierdie verwerf" nie. Dit is die ook die wegspringplek van die hartsgesindheid van 'n rentmeester.